Kezdődik a fokozottan védett parlagi sas költőpár megmérgezésével vádolt férfiak büntetőügye | Kecskeméti Törvényszék
Kezdődik a fokozottan védett parlagi sas költőpár megmérgezésével vádolt férfiak büntetőügye
Megjelenés ideje: 2017. június 14., 11:25
2017. június 22., csütörtök 08.30
fokozottan védett élőszervezet egyedére elkövetett természetkárosítás bűntette és más bűncselekmények
I. emelet 123.
A vádirati tényállás lényege szerint a 39 éves férfi városföldi tanyáján az elszaporodott rókák és dúvadak irtották a baromfiállományt, ezért a vadásztársasági tag II. r. vádlott felkereste az 55 éves hivatásos vadász I. r. vádlottat. A probléma megoldására a férfi 2015. február 15-én 17 óra 45 perckor tiltott hatóanyaggal befecskendezett tojásokat vitt a II. r. vádlott tanyájára. Az idegmérget tartalmazó tojásokat a férfiak elhelyezték a tanyán, illetve annak környékén. A kihelyezett tojásokat rókák, valamint két fokozottan védett, darabonként 1 millió Ft természetvédelmi értékű parlagi sas fogyasztotta el, akik a méreg hatására különös szenvedések között pusztultak el. A megmérgezett parlagi sasok egy költőpárt alkottak. A kihelyezett tojásokból még további nyolc – köztük jeladóval ellátott – egyed is táplálkozott, ezért a mérgezés az egész állatállomány fennmaradását veszélyeztette.
Az ügyészség a vádlottakkal szemben börtönben végrehajtandó szabadságvesztés, közügyektől eltiltás, valamint az I. r. vádlottal szemben a hivatásos vadász foglalkozástól eltiltás kiszabására tett indítványt.
A tárgyaláson a vádlottak és a tanúk kihallgatására kerül sor. Ítélethirdetés nem várható.